**S P R E N D I M A S**

**DĖL PRITARIMO AKCINĖS BENDROVĖS „ROKIŠKIO KOMUNALININKAS“ 2017 METŲ DIREKTORIAUS VEIKLOS ATASKAITAI**

2018 m. balandžio 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu ir Rokiškio rajono savivaldybės tarybos 2015 m. kovo 27 d. sprendimu Nr. TS-102 ,,Dėl Rokiškio rajono savivaldybės tarybos veiklos reglamento patvirtinimo”, patvirtinto Rokiškio rajono savivaldybės tarybos veiklos reglamento 269, 270 punktais, Rokiškio rajono savivaldybės taryba nusprendžia:

pritarti akcinės bendrovės „Rokiškio komunalininkas“ 2017 metų direktoriaus veiklos ataskaitai (pridedama).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Gintautas Rekerta

PRITARTA

Rokiškio rajono savivaldybės tarybos

2018 m. balandžio 27 d.

sprendimu Nr. TS-

**AKCINĖS BENDROVĖS „ROKIŠKIO KOMUNALININKAS“ 2017 METŲ**

**DIREKTORIAUS VEIKLOS ATASKAITA**

Ataskaita parengta už 2017 metus. Visi skaičiai pateikti 2017 m. gruodžio 31 d., jeigu nenurodyta kitaip. Šioje ataskaitoje akcinė bendrovė ,,Rokiškio komunalininkas” dar gali būti vadinama bendrove.

**Pagrindiniai duomenys apie bendrovę**:

Bendrovės pavadinimas – akcinė bendrovė ,,Rokiškio komunalininkas“.

Teisinė forma – akcinė bendrovė.

Įstatinis kapitalas – 1 071 431,10 Eur.

Įregistravimo data – 1995 m. birželio 7 d.

Įmonės kodas – 173000664.

Buveinės adresas – Nepriklausomybės a. 12A, Rokiškis.

Registras – valstybės įmonė Registrų centras.

Telefono numeris (8 458) 71 083.

Fakso numeris +370 458 21 382.

Elektroninio pašto adresas [administracija@rokom.lt](mailto:administracija@rokom.lt).

Internetinis tinklapis [www.rokom.lt](http://www.rokom.lt).

2017 m. bendrovės įstatinis kapitalas nesikeitė ir sudaro 1 071 431,10 Eur, tai 369 459 paprastos vardinės akcijos. Nominali vienos akcijos vertė – 2,90 Eur.

**Bendrovės akcininka**i:

Pagrindinis bendrovės akcininkas – Rokiškio rajono savivaldybė (323 035 akcijos arba 87,4 proc.);

kiti akcininkai – 42 732 akcijos arba 11,6 proc.;

bendrovės akcijos – 3 692 akcijos arba 1 proc.

Bendrovės valdymo organai: valdyba ir bendrovės vadovas – direktorius.

Bendrovės valdyba sudaryta iš septynių narių.

Bendrovės direktorius – Gintautas Rekerta.

**II. DARBUOTOJAI IR DARBO APMOKĖJIMAS**

Bendrovės vidutinis darbuotojų skaičius – 90. Vidutinis mėnesinis darbuotojų atlyginimas – 747 eurai.

|  |  |  |
| --- | --- | --- |
|  | Darbuotojų skaičius | Vidutinis mėnesio darbo užmokestis Eur |
| Vadovai | 3 | 1 233 |
| Administracija, specialistai | 13 | 906 |
| Darbininkai | 74 | 698 |
| Iš viso | 90 | 737 |

**III. TURTAS**

Bendrovės materialųjį turtą sudaro 1183,1 tūkst. Eur vertės ilgalaikis materialus turtas ir 116,8 tūkst. Eur vertės atsargos.

Ilgalaikį materialųjį turtą sudaro:

|  |  |  |  |  |
| --- | --- | --- | --- | --- |
| Eil.Nr. | Ilgalaikis materialus turtas | Įsigijimo savikaina tūkst. Eur | Nusidėvėjimas  tūkst. Eur | Likutinė vertė  tūkst. Eur |
| 1. | Pastatai, statiniai ir įrenginiai | 677,5 | 200,5 | 477,0 |
| 2. | Transporto priemonės | 847,0 | 613,1 | 233,9 |
| 3. | Kiti įrengimai | 104,0 | 73,4 | 30,6 |
| 4. | Mašinos ir įrengimai | 1 322,5 | 880,9 | 441,6 |
|  | Iš viso: | 2 951,0 | 1 767,9 | 1 183,1 |

**IV. ŪKINĖ VEIKLA, FINANSINIAI VEIKLOS RODIKLIAI**

Bendrovės veiklos tikslai yra įstatuose numatytos veiklos organizavimas ir vykdymas, siekiant gauti pelno.

Pagrindines veiklos rūšys 2017 metais:

atliekų surinkimas ir tvarkymas;

šilumos gamyba ir tiekimas;

transporto ir mechanizmų nuoma;

kelių priežiūra žiemą;

pirties paslaugos;

statybos darbų paslaugos;

kitos paslaugos.

Pagrindinių veiklos rūšių pajamų-sąnaudų rodikliai per 2017 metus (tūkst. Eur):

|  |  |
| --- | --- |
| **Pajamos** | 2 225,1 |
| **Sąnaudos iš viso:** | 2 220,9 |
| darbo užmokestis | 644,4 |
| soc. draudimas | 200,6 |
| ilg. turto nusidėvėjimas | 176,8 |
| medžiagos, ats. dalys | 168,6 |
| kuras | 366 |
| elektra | 15 |
| vanduo | 8,2 |
| šilumos energija | 9,2 |
| mokesčiai | 15 |
| kitos sąnaudos | 435,9 |
| administracinės sąnaudos | 181,2 |
| **Veiklos rezultatas** | 4,2 |

Per 2017 m. bendrovė gavo iš viso 2 225,1 tūkst. Eur pajamų, patyrė 2 220,9 tūkst. Eur sąnaudų. 2016 metais buvo 2 074,6 tūkst. Eur pajamų. 2017 metais veiklos pajamos padidėjo 150,5 tūkst. Eur arba 7 procentais. Bendrovės veiklos rezultatas 2017 metais – 4,2 tūkst. Eur pelno. Apie 50 procentų bendrovės pajamos 2017 m. yra iš komercinės veiklos.

Svarbiausias 2017 m. darbas buvo pasiruošimas ir dalyvavimas atvirame konkurse „Mišrių komunalinių atliekų surinkimo Rokiškio rajono savivaldybės teritorijoje ir jų vežimo į apdorojimo arba šalinimo įrenginius paslaugų pirkimas“. Jau 2017 m. turėjome papildomų sąnaudų šios sutarties vykdymo pasiruošimui - pirkta šiukšliavežė, papildomi konteineriai, programinė įranga šiukšliavežėms, identifikavimo sistema.

Bendrovė dalyvavo Pakuočių atliekų surinkimo iš gyventojų namų priemonių (konteinerių) įsigijimo projekte ir buvo nupirkta 2 000 vnt. 240 litrų talpos pakuočių atliekų surinkimo konteinerių. Konteinerių pirkimas vykdomas už bendrovės lėšas. Pinigai bus atgauti po ketverių metų. Pagal laimėtus viešųjų pirkimų konkursus atlikome pelenų šalinimo paslaugas AB „Panevėžio energija“, komunalinių atliekų presavimo paslaugą UAB „Panevėžio regiono atliekų centras“.

Savo jėgomis per 2017 metus pagaminome 1 130 erdmetrių medžio skiedros. Atnaujinome 300 metrų šiluminių trasų Obeliuose.

Pajamos iš mechanizmų nuomos ir pervežimo paslaugų sudarė 386 tūkst. Eur. 26 tūkst. eurų padidėjo pajamos iš medienos vežimo.

Bendrovė dalyvauja įvairių paslaugų ir darbų viešuose pirkimų konkursuose. Viešųjų pirkimų pagrindu pagal sutartis buvo atlikti statybos remonto darbai vaikų darželiuose „Ąžuoliukas“, „Varpelis“, „Nykštukas“, „Pumpurėlis“, Tumo Vaižganto gimnazijoje, Obelių vaikų globos namuose ir kt. Remontuojame daugiabučių namų laiptines, kurioms paslaugos sudarė 23 tūkst. Eur su PVM. Sudaryta statybos remonto darbų sutartis su AB „Panevėžio keliai“. Atlikta darbų už 44 tūkst. Eur su PVM. 2017m. atlikome projekto „Rokiškio miesto šilumos tinklų rekonstravimo 1-mo etapo“ statybos subrangos darbus už 142 tūkst. Eur su PVM. Šie darbai numatomi tęsti ir 2018 m. pagal 2-ojo etapo subrangos sutartį.

Statybos ir kelių priežiūros darbų 2017 metais pagal sudarytas sutartis iš viso atlikta už 399 tūkst. Eur su PVM. Dalis statybininkų žiemos sezono metu buvo įdarbinti kūrikais, esant sniegui, lapų tvarkymo metu padėjo tvarkyti prižiūrimų namų teritorijas, tvarkė sandėlius, pritaikydami juos atliekų sandėliavimui, gamino medžio skiedrą katilinių kūrenimui.

Priėmus sprendimą dėl mokėjimo įstaigos licencijos nenutrūkstamo perėmimo iš AB Rokiškio Butų ūkio dėl bendrovės valdybos narių kaitos užsitęsė AB Rokiškio Butų ūkio prijungimo procedūros.

Bendrovė per 2017 metus valstybei sumokėjo mokesčių tūkst. Eur:

|  |  |  |  |  |  |  |
| --- | --- | --- | --- | --- | --- | --- |
| Gyventojų pajamų mokesčio | Pridėtinės vertės mokesčio | Žemės nuomos mokesčio | Nekilnojamojo turto mokesčio | Socialinio draudimo mokesčio | Kitų mokesčių | Iš viso |
| 82,7 | 174,3 | 1,8 | 5 | 308,5 | 18,4 | 590,7 |

**V.VEIKLOS PLANAI IR PROGNOZĖS**

Optimizuoti atliekų surinkimo procedūras ir procesus. Teikti daugiau paslaugų statybos ar kt. atliekų surinkime. Analizuoti antrinių pakuočių atliekų surinkimą, optimizuoti, kad pajamos padengtų išlaidas.

Organizuoti kuro gamybą patiems, mažinant medžio skiedros gamybos savikainą, išnaudoti sezoninių darbuotojų užimtumą. Tęsti katilinių šilumos tiekimo trasų atnaujinimo darbus, diegti technines priemones, didinančias šilumos gamybos efektyvumą.

Didinti technikos panaudojimą darbo procese, teikiant paslaugas gyventojams, įmonėms.

Dalyvauti statybos bei kitų paslaugų viešuosiuose pirkimų konkursuose. Teikti gyventojams bei įmonėms įvairesnes statybos ar kitų darbų paslaugas.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Rokiškio rajono savivaldybės tarybai**

**AIŠKINAMASIS RAŠTAS**

**PRIE SPRENDIMO PROJEKTO ,,DĖL PRITARIMO AKCINĖS BENDROVĖS „ROKIŠKIO KOMUNALININKAS“ 2017 METŲ DIREKTORIAUS VEIKLOS ATASKAITAI“**

**Parengto sprendimo projekto tikslai ir uždaviniai.**

Kaip yra numatyta Lietuvos Respublikos vietos savivaldos įstatyme ir Rokiškio rajono savivaldybės tarybos veiklos reglamente, teikiama tarybai svarstyti bendrovės direktoriaus veiklos ataskaita.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas ir Rokiškio rajono savivaldybės tarybos veiklos reglamentas.

**Sprendimo projekto esmė.**

Lietuvos Respublikos vietos savivaldos įstatymo 16 straipsnio 2 dalies 19 punkte, Rokiškio rajono savivaldybės tarybos 2015 m. kovo 27 d. sprendimu Nr. TS-102 patvirtintame Rokiškio rajono savivaldybės tarybos veiklos reglamente numatyta, kad savivaldybės taryba išklauso savivaldybės kontroliuojamų įmonių vadovų ataskaitas, vadovų atsakymus į tarybos narių paklausimus ir priima sprendimus dėl šių ataskaitų. Dėl to teikiama tarybai akcinės bendrovės „Rokiškio komunalininkas“, kurioje 87,4 proc. akcijų priklauso Rokiškio rajono savivaldybei, direktoriaus 2017 metų veiklos ataskaita. Ataskaitoje pateikti duomenys apie bendrovę, darbuotojus, jų darbo apmokėjimą, turtą, bendrovės ūkinę veiklą, finansinius rodiklius, bendrovės veiklos perspektyvas.

**Galimos pasekmės, priėmus siūlomą tarybos sprendimo projektą:**

**teigiamos** – bus laikomasi teisės aktuose nustatytų nuostatų.

**neigiamos** – nebus.

**Sprendimo nauda Rokiškio rajono gyventojams.**

Direktoriaus ataskaita yra vieša, ir Rokiškio rajono savivaldybės gyventojai gali išsamiai susipažinti su bendrovės veikla, teikiamomis paslaugomis, gali teikti pasiūlymus, pageidavimus.

**Finansavimo šaltiniai ir lėšų poreikis**.

Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus

vedėjo pavaduotoja Vida Gindvilienė